বড়দিনেই বাংলা সাহিত্যের বড় ক্ষতি। প্রয়াত কবি নীরেন্দ্রনাথ চক্রবর্তী। ৯৪ বছর বয়সে এ দিন দক্ষিণ কলকাতার একটি হাসপাতালে শেষ নিঃশ্বাস ত্যাগ করেন তিনি। 
লিখেছিলেন ‘কলকাতার যীশু’, অথচ পরিহাস এখানেই, বড়দিনে চলে যেতে হলো বাংলা নব্যরোম্যান্টিক কবিতার অন্যতম পুরোধাপুরুষ নীরেন্দ্রনাথকে। দীর্ঘদিনের সাংবাদিকতার জীবন, ছোটদের পত্রিকা ‘আনন্দমেলা’-র সম্পাদনা, বাংলা ভাষার প্রয়োগবিধি ও বানান নিয়ে আজীবনের চিন্তা— বহু কর্মে ব্যাপৃত ছিলেন নীরেন্দ্রনাথ।
কবিজীবনে পেয়েছেন অসংখ্য  সম্মান। ১৯৭৪ সালে ‘উলঙ্গ  রাজা’ কাব্যগ্রন্থের জন্য সাহিত্য আকাদেমি পুরস্কারে সম্মানিত হন তিনি। কবিতার পাশাপাশি লিখেছেন রহস্য উপন্যাসও। 
বেশ কিছুদিন ধরেই বার্ধক্যজনিত অসুস্থতায় ভুগছিলেন। এ দিন বেলা সাড়ে বারোটা নাগাদ শেষ নিঃশ্বাস ত্যাগ করেন তিনি। নীরেন্দ্রনাথের প্রয়াণে বাংলা কবিতার জগতে এক বৃহৎ শূন্যতার সৃষ্টি হল।